Formandens beretning. Fraugde Badminton 2024.

Året 2024 har fungeret godt i vores badmintonafdeling. Der har igen været tilgang af nye medlemmer så vi ved årets udgang, samlet med ungdomshold og motionister, havde 94 medlemmer. Det er en fremgang på 10 medlemmer siden udgangen af 2023.

Vi i bestyrelsen ser et øgende medlemstal som et tegn på, at vi har et godt miljø i vores afdeling og at vi tilbyder noget som mange ønsker at bruge noget af deres fritid på.

Jeg vil i denne beretning hovedsageligt berette om badmintonafdelingen som helhed. Jeg vil efterfølgende mere specifikt beskrive noget om vores børn/unge hold.

Badmintonafdelingen har i hele 2024 tilbudt muligheder for motionisterne at kunne træne om fredagene fra kl. 16 - 17. Efter en noget stille start er der nu kommet gang i tilmeldingerne, så der nu er 3 ud af 5 baner udlejet.

Vi har i tidligere år haft udfordringer med harpiks på banen. Dette skyldtes, at håndboldafdelingen har haft træning og kampe, hvor harpiks er blevet anvendt og den efterfølgende rengøring ikke har været optimal. Dette problem har vi i 2024 været skånet for, da håndboldafdelingen ikke har kunne mønstre et ungdom/voksenhold.

Vores afdeling er heldig at kunne tilbyde badminton 3 aftener om ugen, mandag, tirsdag og fredag. Men det er lidt af et puslespil, at få tiderne passet ind med de andre afdelinger. Ud over Badminton er der gymnastik, håndbold, volleybold og indendørs fodbold, der skal blive enige. Indtil nu er det gået godt og vi synes badminton er ganske privilegeret med de tider vi kan tilbyde.

Alle spilletider skal søges og godkendes af Odense Kommune, da det er Kommunen der ejer hallen. De har sat sensorer op for at kunne dokumentere om hallen fuldt ud bliver udnyttet. Hvis der er tider der ikke bliver benyttet kan Kommuen inddrage de reserverede timer og tilbyde andre foreninger at komme til. Da Fraugde Badminton betaler en timetakst for anvendelse af hallen er vi selvfølgelig glade for at de fleste af vores søgte tider bliver brugt.

Bestyrelsen i Fraugde Badminton har en klar målsætning om, at vores medlemmer skal have et så godt tilbud som muligt til en meget fair pris. Økonomien skal løbe rundt men vi vil ikke tjene på vores medlemmer.   Vi har gennem årene kunnet observere, at vi tilbyder en badmintonbane til en pris som er meget lavere end, hvad de fleste andre klubber kan tilbyde. Vi har også kunnet tilbyde ungdom at kunne træne en hel sæson med to trænere, gratis forbrug af bolde, klubtrøje, samt betaling for deltagelse i et stævne pr. sæson for 375 kr. pr person.

Herudover sælger vi klubtrøjer til 50 kr. og rigtig gode fjerbolde til indkøbspris, - bolde der bliver "kælet for" da vi for nogle år siden investerede i et fugtskab, der har betydet at I modtager bolde i prima forfatning.

Vi må dog se i øjnene at alt omkring os er blevet dyrere. Dette har også ramt os med stigende priser til halleje, bolde til ungdom, forbrugsafgifter, forsikringer, medlemskab af DGI og Badminton Danmark mm. Derfor har vi foreslået en prisjustering gældende fra næste sæson. Vi har foreslået en samlet prisstigning pr. bane på 100kr. Det betyder at hvis man spiller double bliver det 25 kroner mere pr person.  For ungdomsdelen foreslår vi en prisstigning på 50 kr. pr. medlem fra. 375 kr. til 425 kr. Dette er til afstemning senere i dagsorden.

At have en Badmintonbestyrelse er en afgørende faktor for at kunne drive en forening. Hvis vi ikke kan mønstre en fungerende bestyrelse vil der hellere ikke kunne tilbydes  badminton og Odense kommune kan så tilbyde andre aktører til at benytte hallen.

Jeg har ved flere lejligheder skrevet i medlemsbrevet, at vi har brug for, at der kan komme nye og friske kræfter ind i vores bestyrelse. Vi har det seneste år manglet en person i bestyrelsen.

Det mest presserende er at kunne få en person ind i bestyrelsen, der vil kunne være kontaktperson til vores ungdom, trænere og forældre på ungdomsholdet,- en person der i samarbejde med trænerne og bestyrelsen kan videreudvikle ungdomsafdelingen. Det seneste år er det mig som formand der, efter bedste evne, har varetaget opgaven, men føler, at der er brug for lidt mere end jeg kan tilbyde da der også er mange andre funktioner i FGIF der skal varetages. Den samlede bestyrelse vil selvfølgelig bakke op og være behjælpelige med at løse opgaven.

Hvis det ikke lykkes at tiltrække en person, der vil varetage opgaven, vil det I yderste konsekvens kunne medføre en nedlukning af ungdomsholdet.

Herudover ved vi, at der er en i bestyrelsen, der stopper ved næste generalforsamling, - så det ville allerede nu være godt at få en suppleant kørt i stilling.

Jeg synes vi har et godt samarbejde i vores bestyrelse, hvor vi tager hensyn til hinandens dagligdag og tilpasser vores mødefrekvens efter dette. Vi gør alt for at den enkelte ikke skal føle et pres ved at være en del af bestyrelsen.

Afslutningsvis vil jeg takke den siddende bestyrelse for den indsats de har ydet i det forgangne år. Jytte som kasserer og har herudover styr på medlemstilgang og afgang, Michael som sekretær med ansvar for referater, dagsordener og opdatering/justering af hjemmeside, Per som styrer de praktiske ting som bl.a admin. af boldkøb, tilse fugtskab, indkøb til arrangementer mm. Tak.

Der skal også rettes en tak til medlemmerne for positive tilbagemeldinger vi har modtaget gennem året der, er gået. Vi håber, at de medlemsbreve I modtager gennem året bidrager til en forståelse af det der foregår i og omkring vores badmintonafdeling. Bestyrelsen er altid lydhør overfor kritik, både positiv og negativ samt gode ideer.

En god dialog kan kun gavne vores Badmintonafdeling.

Den 6/2 2025.

Jan Gunnar Danielsen

Formand

FGIF Badminton